CELEX: 32010R0271
Language: lt
Date: 2010-03-24 00:00:00
Title: 2010 m. kovo 24 d. Komisijos reglamentas (ES) Nr. 271/2010, kuriuo iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 nuostatų dėl Europos Sąjungos ekologinės gamybos logotipo įgyvendinimo taisyklės

31.3.2010   
            
            
               LT
            
            
               Europos Sąjungos oficialusis leidinys
            
            
               L 84/19
            
         KOMISIJOS REGLAMENTAS (ES) Nr. 271/2010
   2010 m. kovo 24 d.
   kuriuo iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 nuostatų dėl Europos Sąjungos ekologinės gamybos logotipo įgyvendinimo taisyklės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 25 straipsnio 3 dalį, 38 straipsnio b punktą ir 40 straipsnį,
   kadangi:
   
               (1)
            
            
               Reglamento (EB) Nr. 834/2007 24 straipsnyje nustatyta, kad Bendrijos logotipas – viena iš privalomų nuorodų, naudotinų ant produktų, kurie apibrėžti vartojant su ekologinės gamybos būdu susijusius terminus, kaip nurodyta 23 straipsnio 1 dalyje, pakuočių, ir kad šiuo logotipu pasirinktinai gali būti ženklinami iš trečiųjų šalių importuoti gaminiai. Reglamento (EB) Nr. 834/2007 25 straipsnio 1 dalimi Bendrijos logotipą leidžiama naudoti ženklinant, pristatant ir reklamuojant produktus, atitinkančius tuo reglamentu nustatytus reikalavimus.
            
         
               (2)
            
            
               Taikant 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (2), kuris pakeistas Reglamentu (EB) Nr. 834/2007, įgyta patirtis parodė, kad Bendrijos logotipas, kuris galėjo būti naudojamas savanoriškai, nebepateisina sektoriaus ūkio subjektų nei vartotojų lūkesčių.
            
         
               (3)
            
            
               2008 m. rugsėjo 5 d. Komisijos reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (3), turėtų būti papildytas naujomis su logotipu susijusiomis taisyklėmis. Tos taisyklės turėtų padėti geriau pritaikyti logotipą prie sektoriaus pokyčių, visų pirma padėti vartotojui geriau atpažinti ekologiškus gaminius, kuriems taikomi su ekologine gamyba susiję ES teisės aktai.
            
         
               (4)
            
            
               Įsigaliojus Lisabonos sutarčiai vietoj nuorodos „Bendrijos ekologinės gamybos logotipas“ tikslinga pateikti nuorodą „Europos Sąjungos ekologinės gamybos logotipas“.
            
         
               (5)
            
            
               Komisija surengė konkursą, kuriame dalyvavo ir naujojo logotipo pasiūlymus pateikė valstybių narių dailės ir dizaino studentai, o nepriklausoma komisija atrinko darbus ir sudarė 10 geriausių pasiūlymų eilės tvarka sąrašą. Vėliau kruopščiai išnagrinėjus intelektinės nuosavybės klausimą buvo nustatyti trys šiuo atžvilgiu geriausi logotipai, dėl kurių 2009 m. gruodžio 7 d.–2010 sausio 31 d. vyko tolesnės konsultacijos internetu. Siūlomas logotipas, už kurį per tą laikotarpį savo balsus atidavė daugelis interneto svetainės lankytojų, turėtų būti priimtas kaip naujas Europos Sąjungos ekologinės gamybos logotipas.
            
         
               (6)
            
            
               Nuo 2010 m. liepos 1 d. pasikeitus Europos Sąjungos ekologinės gamybos logotipui neturėtų kilti sunkumų rinkoje ir visų pirma turėtų būti sudarytos sąlygos, kad rinkai jau pateiktus ekologiškus gaminius būtų galima parduoti be Reglamento (EB) Nr. 834/2007 24 straipsnyje reikalaujamų privalomų nuorodų, jei minėti produktai atitinka Reglamento (EEB) Nr. 2092/91 arba Reglamento (EB) Nr. 834/2007 reikalavimus.
            
         
               (7)
            
            
               Siekiant sudaryti sąlygas, kad logotipas būtų naudojamas, kai tik taps privalomas pagal ES teisės aktus, ir užtikrinti veiksmingą vidaus rinkos veikimą, garantuoti sąžiningą konkurenciją ir apsaugoti vartotojų interesus, naujasis Europos Sąjungos ekologinės gamybos logotipas kaip Kolektyvinis ekologinio ūkininkavimo ženklas užregistruotas Beniliukso intelektinės nuosavybės tarnyboje, taigi, jis galioja, yra naudotinas ir saugomas. Logotipas bus užregistruotas ir Bendrijos bei tarptautiniuose registruose.
            
         
               (8)
            
            
               Reglamento (EB) Nr. 889/2008 58 straipsnyje nustatyta, kad kontrolės institucijos arba įstaigos kodas turėtų būti nurodytas po pat Bendrijos logotipu, tačiau konkrečiai nenurodytas šių kodų formatas ir jų skyrimo tvarka. Siekiant nustatyti suderintą šių kodų taikymą, reikėtų nustatyti konkrečias šių kodų formatui ir skyrimui taikomas taisykles.
            
         
               (9)
            
            
               Todėl Reglamentą (EB) Nr. 889/2008 reikėtų atitinkamai iš dalies pakeisti.
            
         
               (10)
            
            
               Šiame reglamente numatytos priemonės atitinka Ekologinės gamybos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 889/2008 iš dalies keičiamas taip:
   
               1.
            
            
               III antraštinės dalies 1 skyriaus pavadinimas pakeičiamas taip:
                
               
                  
                     „Europos Sąjungos ekologinės gamybos logotipas“
                  
               
            
         
               2.
            
            
               57 straipsnis pakeičiamas taip:
               „57 straipsnis
               ES ekologinės gamybos logotipas
               Pagal Reglamento (EB) Nr. 834/2007 25 straipsnio 3 dalį Europos Sąjungos ekologinės gamybos logotipas (toliau – ES ekologinės gamybos logotipas) atitinka šio reglamento XI priedo A dalyje pateiktą pavyzdį.
               ES ekologinės gamybos logotipas naudojamas tik jei produktas pagamintas laikantis Reglamento (EEB) Nr. 2092/91 ir jo įgyvendinimo reglamentų reikalavimų arba Reglamento (EB) Nr. 834/2007 ir šio reglamento reikalavimų.“
            
         
               3.
            
            
               58 straipsnio 1 dalies b, c ir d punktai pakeičiami taip:
               
                           „b)
                        
                        
                           pagal šio reglamento XI priedo B dalies 2 punktą apima terminą, susijusį su ekologinės gamybos būdu, kaip nurodyta Reglamento (EB) Nr. 834/2007 23 straipsnio 1 dalyje;
                        
                     
                           c)
                        
                        
                           apima nuorodos numerį, kurį pagal šio reglamento XI priedo B dalies 3 punktą nustato Komisija arba valstybės narės kompetentinga institucija; ir
                        
                     
                           d)
                        
                        
                           pateikiama tame pačiame regėjimo lauke kaip ir ES ekologinės gamybos logotipas, jei šis logotipas naudojamas ženklinant.“
                        
                     
         
               4.
            
            
               95 straipsnio 9 ir 10 dalys pakeičiamos taip:
               „9.   Produktų, kurie vadovaujantis Reglamentu (EEB) Nr. 2092/91 arba Reglamentu (EB) Nr. 834/2007 pagaminti, supakuoti ir paženklinti iki 2010 m. liepos 1 d., atsargos gali būti toliau teikiamos rinkai su nuorodomis apie ekologinę gamybą, kol baigsis turimi ištekliai.
               10.   Produktų, teikiamų rinkai su nuorodomis apie ekologinę gamybą, pakuotės, atitinkančios Reglamento (EEB) Nr. 2092/91 arba Reglamento (EB) Nr. 834/2007 reikalavimus, gali būti ir toliau naudojamos iki 2012 m. liepos 1 d., tačiau produktas turi atitikti Reglamento (EB) Nr. 834/2007 reikalavimus.“
            
         
               5.
            
            
               XI priedas pakeičiamas šio reglamento priede pateikiamu tekstu.
            
         2 straipsnis
   Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
   Jis taikomas nuo 2010 m. liepos 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. kovo 24 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 189, 2007 7 20, p. 1.
   
      (2)  OL L 198, 1991 7 22, p. 1.
   
      (3)  OL L 250, 2008 9 18, p. 1.
   
      PRIEDAS
      
         
            „XI PRIEDAS
            A.   ES ekologinės gamybos logotipas, nurodytas 57 straipsnyje
            
            
                        1.
                     
                     
                        ES ekologinės gamybos logotipas atitinka toliau pateiktą pavyzdį:
                        
                           
                     
                  
                        2.
                     
                     
                        Standartinė Pantone sistemos spalva – žalia, Pantone Nr. 376, o naudojant keturių spalvų procesą – žalia [50 % žalsvai mėlyna + 100 % geltona].
                     
                  
                        3.
                     
                     
                        ES ekologinės gamybos logotipas gali būti naudojamas ir nespalvotas, bet tik tuo atveju, kai jo spalvotą variantą naudoti nėra praktiška:
                        
                           
                     
                  
                        4.
                     
                     
                        Jeigu pakuotės ar etiketės fono spalva yra tamsi, gali būti naudojamas logotipo negatyvinis atvaizdas, kuris sukuriamas panaudojant pakuotės ar etiketės fono spalvą.
                     
                  
                        5.
                     
                     
                        Jei spalvotas logotipas naudojamas spalviniame fone, ir todėl jį sunku pastebėti, aplink simbolį gali būti apibrėžta išorinė linija, kuri padėtų sukurti didesnį kontrastą fono spalvoms.
                     
                  
                        6.
                     
                     
                        Tam tikrais konkrečiais atvejais, jei ant pakuotės pateiktos nuorodos yra vienos spalvos, tos pačios spalvos gali būti ir ES ekologinės gamybos logotipas.
                     
                  
                        7.
                     
                     
                        ES ekologinės gamybos logotipas turi būti bent 9 mm aukščio ir bent 13,5 mm pločio; aukščio ir pločio proporcijų santykis visada yra 1:1,5. Išimtiniais atvejais, ant labai mažų pakuočių gali būti naudojamas ne mažesnis kaip 6 mm aukščio logotipas.
                     
                  
                        8.
                     
                     
                        ES ekologinės gamybos logotipas gali būti pateikiamas kartu su grafiniais ar teksto elementais, susijusiais su ekologiniu ūkininkavimu, jei dėl šių elementų nepakinta ES ekologinės gamybos logotipo esmė ir laikomasi visų 58 straipsnyje pateiktų nurodymų. Pateiktas kartu su nacionaliniais ar privačiais logotipais, kurie yra žalios, tačiau kitos nei 2 punkte nurodyta standartinė, spalvos, ES ekologinės gamybos logotipas gali būti tos pačios kaip ir minėti logotipai nestandartinės spalvos.
                     
                  
                        9.
                     
                     
                        ES ekologinės gamybos logotipas naudojamas pagal jam kaip Kolektyviniam ekologinio ūkininkavimo ženklui, užregistruotam Beniliukso intelektinės nuosavybės tarnyboje ir Bendrijos bei tarptautiniuose prekės ženklo registruose, taikomas taisykles.
                     
                  B.   Kodai, nurodyti 58 straipsnyje
            
            Bendras kodų formatas:
            AB-CDE-999
            Čia:
            
                        1.
                     
                     
                        AB – 58 straipsnio 1 dalies a punkte nurodytas šalies, kurioje atliekama kontrolė, ISO kodas;
                     
                  
                        2.
                     
                     
                        CDE – 58 straipsnio 1 dalies b punkte nurodytas terminas, sudarytas iš trijų raidžių ir susijęs su ekologinės gamybos būdu, kurį turi nustatyti Komisija arba kiekviena valstybė narė, pvz., „bio“, „öko“, „org“ arba „eko“; ir
                     
                  
                        3.
                     
                     
                        999 – nuorodos numeris, sudarytas iš ne daugiau kaip trijų skaitmenų, kurį, kaip nurodyta 58 straipsnio 1 dalies c punkte, skiria:
                        
                                    a)
                                 
                                 
                                    kiekvienos valstybės narės kompetentinga institucija, kuri jį suteikia kontrolės įstaigoms arba kontrolės institucijoms, kurioms pagal Reglamento (EB) Nr. 834/2007 27 straipsnį ji pavedė vykdyti kontrolės užduotis;
                                 
                              
                                    b)
                                 
                                 
                                    Komisija, kuri jį suteikia:
                                    
                                                i)
                                             
                                             
                                                kontrolės įstaigoms ir kontrolės institucijoms, nurodytoms Komisijos reglamento (EB) Nr. 1235/2008 (1) 3 straipsnio 2 dalies a punkte ir įtrauktoms į to reglamento I priedo sąrašą;
                                             
                                          
                                                ii)
                                             
                                             
                                                trečiųjų šalių kompetentingoms institucijoms arba kontrolės įstaigoms, nurodytoms Reglamento (EB) Nr. 1235/2008 7 straipsnio 2 dalies f punkte ir įtrauktoms į to reglamento III priedo sąrašą;
                                             
                                          
                                                iii)
                                             
                                             
                                                kontrolės įstaigoms ir kontrolės institucijoms, nurodytoms Reglamento (EB) Nr. 1235/2008 10 straipsnio 2 dalies a punkte ir įtrauktoms į to reglamento IV priedo sąrašą;
                                             
                                          
                              
                                    c)
                                 
                                 
                                    kiekvienos valstybės narės kompetentinga institucija, kuri Komisijos siūlymu jį suteikia kontrolės įstaigoms arba kontrolės institucijoms, kurioms pagal Reglamento (EB) Nr. 1235/2008 19 straipsnio 1 dalies ketvirtą pastraipą (leidimai importuoti) iki 2012 m. gruodžio 31 d. leista išduoti patikrinimo sertifikatą.
                                 
                              
                  Komisija, pasinaudodama visomis tinkamomis techninėmis priemonėmis, kodus skelbia viešai, įskaitant skelbimą internete.
         
      
      
         (1)  OL L 334, 2008 12 12, p. 25.“